AĠĠORNAT: Il-Kaptan Clifford Chetcuti jirriżenja minn Kap Eżekuttiv tal-AirMalta
Imtella' Awwissu 7, 2020 - Aġġornata 7 Ta' Awwissu, 2020 2:55pm L-Air Malta se tiftaħ sejħa pubblika biex timtela' l-kariga ta' Kap Eżekuttiv tal-linja nazzjonali tal-ajru. Dan hekk kif żvela aktar kmieni, TVM, il-Kaptan Clifford Chetcuti ressaq ir-riżenja tiegħu mill-kariga ta' Kap Eżekuttiv tal-linja tal-ajru AirMalta fuq raġunijiet personali. Il-Kaptan Chetcuti beda l-karriera tiegħu bħala kadet mal-Airmalta fl-1987. Huwa laħaq kaptan mal-linja tal-ajru mal-Emirates u serva f'karigi maniġerjali kemm ma' din il-linja tal-ajru u aktar tard mill-Qatar Airways. Il-Ministru għall-Ekonomija, Investiment u Negozji Żgħar Silvio Schembri rringrazzja lil Clifford Chetcuti għax-xogħol tajjeb li wettaq sabiex isaħħaħ il-linja tal-ajru matul dawn l-aħħar sentejn. Huwa faħħar lill-Kaptan Chetcuti għar-reżiljenza tiegħu u l-impenn personali sabiex imexxi lkumpanija fi żminijiet ta' sfida. Qal li anke jekk il-Gvern Malti għandu fiduċja sħiħa fil-Kaptan Chetcuti, id-deċiżjoni tiegħu qiegħda tkun rispettata. Il-Kaptan Chetcuti se jkompli jkun ta' appoġġ għall-kumpanija sakemm l-Air Malta tappunta Kap Eżekuttiv ġdid. Huwa offra l-appoġġ inkondizzjonat lejn il-linja nazzjonali abbażi ta' ebda remunerazzjoni.